Tura Satana

Tura Satana (oik. Tura Yamaguchi, 10. heinäkuuta 1938 Hokkaidō, Japani – 4. helmikuuta 2011 Reno, Nevada, Yhdysvallat) oli japanilaissyntyinen Yhdysvalloissa uransa luonut tanssija ja näyttelijä. Hänet muistetaan parhaiten Varlan roolista Russ Meyerin ohjaamassa elokuvassa Faster, Pussycat! Kill! Kill! (1965). 

Faster, Pussycat! Kill! Kill! (1965) tehtiin 45 000 dollarin budjetilla, mutta se nousi kansainväliseksi kulttiklassikoksi ja se on inspiroinut ohjaajia kuten John Watersia ja Quentin Tarantinoa. Lähes 180-senttinen ja kamppailulajeihin koulutettu Tura Satana eli elämän, joka oli yhtä tapahtumarikas kuin ne räikeät B-elokuvat, jotka tekivät hänestä tähden. 

 Elämä 

 Varhaiset vuodet 
Tura Satana syntyi nimellä Tura Yamaguchi Hokkaidossa Japanissa. Hänen osittain filippiiniläinen isänsä esiintyi mykkäelokuvissa ja äitinsä oli intiaani-skottilaista syntyperää oleva sirkustaiteilija. Perhe muutti Yhdysvaltoihin vuonna 1942, mutta Tura ja hänen isänsä joutuivat kahdeksi ja puoleksi vuodeksi internointikeskukseen Manzanariin Kaliforniaan.

Perhe yhdistyi lopulta ja asettui Chicagoon. Japanilaisvastaisuuden ollessa edelleen yleistä nuori Tura joutui koulussa jatkuvan kiusaamisen kohteeksi. Eräänä iltana juuri ennen 10-vuotissyntymäpäiväänsä hänen äitinsä lähetti hänet ostamaan leipää. Kotimatkalla hän joutui teinipoikien joukon raiskaamaksi. Viittä nuorta ei koskaan asetettu syytteeseen, mutta Satana kertoi myöhemmissä haastatteluissa jäljittäneensä kaikki hyökkääjänsä seuraavien 15 vuoden aikana ja kostaneensa heille tavalla, jota ei tarkentanut. 

Hänen isänsä opetti tyttärelleen aikidoa ja karatea. Pian tämän jälkeen Tura lähetettiin koulukotiin toistuvan ongelmakäyttäytymisen vuoksi. 13-vuotiaana hänen vanhempansa järjestivät avioliiton 17-vuotiaan perhetutun John Satanan kanssa. Avioliitto kesti yhdeksän kuukautta, ja pian sen jälkeen Tura esiintyi jo Illinoisin baareissa burleskitanssijana. Hän toimi myös alastonmallina.

 Ensimmäiset roolit 
pienoiskuva|334x334px|Tura Satana elokuvassa Faster, Pussycat! Kill! Kill! (1965).
Muutettuaan Los Angelesiin Satana seurusteli Elvis Presleyn kanssa ennen kuin hänet huomattiin esiintymässä Follies-teatterissa ja kutsuttiin mukaan televisiosarjaan Hawaiian Eye. Hänen kamppailulajitaitonsa toivat hänelle pieniä rooleja TV-sarjoissa, kuten The Man From U.N.C.L.E., ja hän esiintyi Billy Wilderin elokuvassa Irma La Douce (1963), sekä Dean Martinin rinnalla elokuvassa Who's Been Sleeping in My Bed? (1963). Ensimmäisessä hän esitti prostituoitua, jälkimmäisessä stripparia.

 Faster Pussycat! Kill! Kill! 
Pehmopornon kuninkaaksi kutsuttu Russ Meyer oli ensimmäinen, joka todella ymmärsi Satanan potentiaalin – vaikka hän ei antanutkaan tälle vakavaa roolia. Meyer antoi Satanalle mahdollisuuden tehdä omat stuntinsa ja koreografiansa sekä improvisoida dialoginsa. Hän vastasi tähän kanavoimalla hallittua raivoa ja totesi haastattelussa: ”Päästin ulos vuosien ajan sisälläni olleen vihan.” Hän esitti Faster, Pussycat! Kill! Kill! -elokuvassa Varlanaa, nahkaan pukeutunutta jenginjohtajaa.

Elokuvan Faster, Pussycat! Kill! Kill! jälkeen Satana näytteli vielä kahdessa elokuvassa, The Astro-Zombies (1968) ja The Doll Squad (1973), kunnes hän joutui sairaalaan saatuaan ampumahaavan vatsaan entiseltä poikaystävältään. 

 Näyttelijän uran jälkeen 
Satana jätti näyttelijän uran ryhtyäkseen sairaanhoitajaksi ja myöhemmin poliisin radiokeskuksen työntekijäksi. Vuonna 1981 hän avioitui entisen poliisin Endel Jurmanin kanssa. Pian sen jälkeen hän loukkaantui vakavasti auto-onnettomuudessa.

Suurimman osan myöhemmästä elämästään Satana työskenteli hotelliturvallisuuden parissa Renossa Nevadassa. Hän oli nokkela liikenainen, joka rekisteröi omat kasvonsa tavaramerkiksi – hänen kuvansa esiintyi toimintahahmona, halloween-naamiona ja T-paidoissa.  

Hän oli myös hyväntuulinen vakiovieras kulttielokuvafestivaaleilla ja vaikutti sydämentahdistimesta huolimatta, joka asennettiin hänelle vuonna 2003, yhä yhtä kovalta kuin ennenkin. Eräässä haastattelussa hän kertoi, mitä tapahtui, kun yksi liian innokas fani piiloutui hänen hotellihuoneeseensa nimmaritilaisuuden jälkeen: ”Hän lensi huoneen poikki ja sai murtuneen käden, murskaantuneen nenän ja pahasti vääntyneen jalan." 

 Kuolema 
Tura Satanaa kuoli 4 helmikuuta 2011. Häntä jäivät kaipaamaan hänen tyttärensä Kalani ja Jade sekä sisarensa Pamela ja Kim.

Vuonna 2024 julkaistiin Cody Jarrettin ohjaama dokumenttielokuva Tura, joka kertoo Tura Satanan elämästä. 

 Aiheesta muualla 
 Viralliset kotisivut



 Lähteet 

Luokka:Yhdysvaltalaiset näyttelijät
Luokka:Yhdysvaltalaiset tanssijat
Luokka:Vuonna 1938 syntyneet
Luokka:Vuonna 2011 kuolleet